สมาชิกกบข.ยื่นกู้กรุงไทยไม่มีดอกเบี้ย
กบข.สานฝันสมาชิกอยากมีบ้านจับมือแบงก์กรุงไทยปล่อยกู้ดอกเบี้ย 0% นาน 6 เดือน
3 ส.ค. 2555

กบข.สานฝันสมาชิกอยากมีบ้านจับมือแบงก์กรุงไทยปล่อยกู้ดอกเบี้ย 0% นาน 6 เดือน
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า กบข.ร่วมมือกับธนาคารกรุงไทย จัดโครงการ “บ้าน กรุงไทย–กบข.เพื่อสมาชิก ครั้งที่ 3” มอบสินเชื่อบ้านดอกเบี้ยพิเศษ สร้างโอกาสให้สมาชิก กบข. ได้มีที่อยู่อาศัยเป็นของตนเองในอัตราดอกเบี้ยต่ำ 0% ต่อปี นาน 6 เดือนแรก และอนุมัติวงเงินกู้สูงสุด 100% ของราคาประเมิน ให้กู้ซื้อสิ่งปลูกสร้าง ต่อเติม ไถ่ถอน โดยสมาชิก กบข. สามารถยื่นกู้ตั้งแต่วันนี้-30 ก.ย. 2555 
“ตลอดระยะเวลาการจัดโครงการร่วมมือกับธนาคารกรุงไทย 2 ครั้งที่ผ่านมา มีสมาชิก กบข.ใช้บริการสินเชื่อที่อยู่อาศัยอัตราพิเศษวงเงินสินเชื่อ 1,500 ล้านบาท สะท้อนให้เห็นถึงการตอบรับที่มากของสมาชิก กบข.ที่มีอย่างต่อเนื่อง ดังนั้นในปี 2555 กบข.จึงร่วมมือกับธนาคารกรุงไทย มอบข้อเสนอและอัตราดอกเบี้ยสุดพิเศษสำหรับสมาชิก กบข.อีกครั้งหนึ่ง”
น.ส.โสภาวดี เชื่อว่าน่าจะได้รับการตอบรับจากสมาชิก กบข.เป็นอย่างดีเช่นอดีตที่ผ่านมา เพราะที่อยู่อาศัยถือเป็นสวัสดิการที่สมาชิก กบข.ต้องการอันดับต้นๆ เพื่อสร้างความมั่นคงในระยะยาว ทั้งนี้โครงการบ้านกรุงไทย–กบข.เพื่อสมาชิก ครั้งที่ 3 จัดขึ้นเพื่อช่วยแบ่งเบาภาระค่าใช้จ่ายในการซื้อที่อยู่อาศัยของสมาชิก กบข. ที่มีกว่า 1.2 ล้านคนทั่วประเทศ